|  |  |
| --- | --- |
| Jürgen Kusmin  Riigimetsa Majandamise Keskus | Meie: 6. 01.2023 nr 4-1/753/2022-1  Teie: 31.10.2022 nr 3-1.1/2021/5870 |

|  |
| --- |
| **RMK raieplaanide kooskõlastamata jätmine** |

Täname arvamuse küsimise eest ja vabandame, et vastus on viibinud. Samuti oleme tänulikud selle eest, et olete lankide kavandamisel arvestanud Vormsi inimeste ja kohalike vajadustega. Vormsi vallavalitsus kaasas RMK raieplaanide osas seisukoha kujundamisse vallavolikogu ehitus- ja keskkonnakomisjoni ning mitmete toimunud arutelude tulemusena me siiski ei kooskõlasta raieplaane esitatud kujul.

Toome mõned põhjendused:

- metsaressurss saarel on piiritletud ja otsuste tegemisel peame vajalikuks lähtuda eelkõige kestliku metsakasutuse tagamise eesmärgist. Seejuures oleks oluline käsitleda koos nii era- kui riigimetsa. Praegune plaan tervikvaadet metsa kui kohaliku ressursi jätkusuutlikule kasutamisele ei paku;

- plaanist selgu, kas see arvestab piisavalt Vormsi metsa erisustega. Aastani 2009 oli Vormsi riigimets määratletud kaitsemetsana. Ka kehtiv 2004. aastal kehtestatud Vormsi valla üldplaneering teeb ettepaneku määratleda kogu Vormsi mets kaitsemetsana. Kuigi metsaseaduse muudatusega kaotati seaduses kaitsemetsade staatus, vajab Vormsi mets majandamisel arvestamist sellega, et see on tormituultele avatud ja ka sellega, et saarele on omane kuiv loopinnas. Väiksemad langid sobivad saare tingimustesse paremini;

- Euroopa Liidu elurikkuse strateegia eesmärkide täitmine eeldab rohkem lageraievaba ja ekstensiivselt majandatud metsa. Vormsi puhul on analüüsimata kas on metsaalasid, mida peaksime strateegia eesmärkide täitmiseks täiendavalt hoidma. Kindlasti on omamoodi unikaalne Huitbergi loometsade ala, mida on kogu maailmas ja ka Eestis väikesel pindalal. See ala on tähtis ka vormsilastele. Praeguse plaani järgi kuuluks ka osa sellest alast lageraiumisele;

- Vormsi riigimetsas ei ole mitu aastat raieid tehtud, kuid see ei saa olla otsene põhjus korraga mitme aasta “normi” tagantjärgi lageraiuda. Tervislikult heas seisundis olevas metsas mitmed aastad mitte (lage)raiuda ei tekita metsale halba. Metsa majandamine on võimalik kasutades muid vähemintensiivseid raieviise.

Vormsilaste soov saare metsi lageraieteta majandada on väljendunud 2021. aastal vallavolikogule üle antud Metsakirjas, millele andis allkirja ligi 700 vormsilast ja Vormsiga seotud inimest. Vormsi metsi saab majandada vähemintensiivsete raieviisidega, mis saarelist eripära ja saare loodustingimusi arvestades, on olnud saarele traditsiooniliselt omased.

Maakonnaplaneeringu järgi on terve Vormsi saar määratud rohevõrgustiku tugialaks. Planeerimisseaduse järgi on üldplaneeringu ülesandeks muuhulgas rohevõrgustiku asukoha ja toimimist tagavate tingimuste täpsustamine ning nendest tekkivate kitsenduste määramine. Seni ei ole Vormsi valla üldplaneeringuga metsamajandamisele tingimusi seatud, kuid see on kavas juba algatatud uue üldplaneeringu koostamisega. Te viitate, et uue üldplaneeringu kehtestamine võtab aega, kuid oleme kavandatud viia läbi ka rohevõrgustiku uuringu.

Vormsi Vallavalitsus on toetudes vallavolikogu ehitus- ja keskkonnakomisjoni toodud arvamustele seisukohal, et kuni Vormsi vallas pole viidud lõpule rohevõrgustiku analüüs, mis annaks muuhulgas aluse jätkusuutlikuks metsamajandamiseks täpsemate tingimuste seadmisele, ei saa Vormsi Vallavalitsus kooskõlastada RMK Vormsi lageraieplaane esitatud kujul. Oleme nõus, et Vormsi mets vajab majandamist ja heal meelel arutame võimaluste üle, kuidas saaks seda teha ka enne analüüsi valmimist ja üldpleneeringu kehtestamist vähemintensiivsel viisil.

Lugupidamisega

Maris Jõgeva

vallavanem